CELEX: 32019D1733
Language: ro
Date: 2019-10-15 00:00:00
Title: Decizia de Punere în Aplicare (UE) 2019/1733 a Comisiei din 15 octombrie 2019 privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o derogare temporară de la anumite dispoziții ale Regulamentului (UE) nr. 1178/2011 al Comisiei, acordată de Regatul Unit [notificată cu numărul C(2019) 7401] (Numai textul în limba engleză este autentic) (Text cu relevanță pentru SEE)

17.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 264/39
               
            
         DECIZIA DE PUNERE ÎN APLICARE (UE) 2019/1733 A COMISIEI
         din 15 octombrie 2019
         privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o derogare temporară de la anumite dispoziții ale Regulamentului (UE) nr. 1178/2011 al Comisiei, acordată de Regatul Unit
         [notificată cu numărul C(2019) 7401]
         (Numai textul în limba engleză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 71 alineatul (2),
         întrucât:
         
                     (1)
                  
                  
                     La 19 octombrie 2018, Regatul Unit a notificat Comisiei, Agenției Uniunii Europene pentru Siguranța Aviației (denumită în continuare „agenția”) și celorlalte state membre că a acordat o derogare tuturor solicitanților unei licențe de pilot de la punctul MED.B.001(d)1(i) din anexa IV (partea MED) la Regulamentul (UE) nr. 1178/2011 al Comisiei (2).
                  
               
                     (2)
                  
                  
                     Derogarea acordată de Regatul Unit extinde aplicarea punctului MED.B.001(d)1(i) din Regulamentul (UE) nr. 1178/2011 pentru toți solicitanții în ceea ce privește eliberarea inițială a licenței de pilot comercial (denumită în continuare „CPL”), a licenței de pilot pentru echipaj multiplu (denumită în continuare „MPL”) și a licenței de pilot de linie aeriană (denumită în continuare „ATPL”).
                  
               
                     (3)
                  
                  
                     Conform punctului MED.B.001(d)1(i), numai titularii unei CPL, MPL și ATPL care nu îndeplinesc în totalitate cerințele pentru un certificat medical clasa 1 pot beneficia de o limitare multipilot operațională („OML”) „valabilă doar în calitate de copilot sau cu copilot calificat”.
                  
               
                     (4)
                  
                  
                     Regatul Unit explică faptul că derogarea a fost necesară din trei motive. În primul rând, în opinia Regatului Unit, formularea actuală a punctului MED.B.001(d)1(i) din Regulamentul (UE) nr. 1178/2011 intră în contradicție cu Legea privind egalitatea din 2010 a Regatului Unit, care impune efectuarea unor ajustări rezonabile pentru a evita dezavantajarea persoanelor cu handicap în raport cu omologii lor fără handicap. În al doilea rând, Regatul Unit invocă necesități operaționale urgente din cauza deficitului de personal calificat în Regatul Unit, explicând că derogarea ar sprijini Regatul Unit în fața acestei provocări sistemice. În al treilea rând, Regatul Unit consideră că a existat o inconsecvență nejustificată între punctul MED.B.001(d)1(i) și punctul MED.A.030 din Regulamentul (UE) nr. 1178/2011, cel din urmă referindu-se atât la solicitanții, cât și la titularii unei licențe comerciale. În cele din urmă, Regatul Unit a furnizat o descriere a diferitelor măsuri de atenuare care însoțesc această derogare.
                  
               
                     (5)
                  
                  
                     În urma unei evaluări, la 15 iulie 2019, Agenția Uniunii Europene pentru Siguranța Aviației a emis o recomandare negativă cu privire la derogarea respectivă.
                  
               
                     (6)
                  
                  
                     Comisia este de acord cu recomandarea Agenției.
                  
               
                     (7)
                  
                  
                     În conformitate cu articolul 71 alineatul (1) din Regulamentul (UE) 2018/1139, un stat membru este autorizat să acorde o derogare numai în cazul în care este acordată oricărei persoane fizice sau juridice care face obiectul prezentului regulament „în cazul unor circumstanțe neprevăzute urgente care afectează persoanele respective sau necesități operaționale urgente ale acestor persoane” și dacă sunt îndeplinite toate condițiile prevăzute la literele (a)-(d) de la articolul respectiv.
                  
               
                     (8)
                  
                  
                     Comisia consideră că derogarea nu este justificată de circumstanțe neprevăzute urgente care îi afectează pe solicitanții CPL, MPL sau ATPL și nici nu abordează o necesitate operațională urgentă a acestor persoane.
                  
               
                     (9)
                  
                  
                     În ceea ce privește „circumstanțele neprevăzute urgente” sau „necesitățile operaționale urgente”, Comisia ia act de faptul că un solicitant de licență CPL, MPL sau ATPL cu o anumită afecțiune medicală nu este responsabil cu efectuarea de operațiuni cu aeronave pe baza licenței CPL, MPL sau ATPL. De fapt, un astfel de solicitant doar dorește să intre într-o profesie din sectorul aeronautic și, prin urmare, nu poate fi demonstrată nicio „circumstanță neprevăzută urgentă care afectează persoanele respective” sau „necesitate operațională urgentă a acestor persoane”. Justificările legate de o pretinsă inegalitate a solicitanților nu modifică această concluzie, întrucât nu există niciun element „urgent” și „neprevăzut” în situația medicală a persoanei în cauză.
                  
               
                     (10)
                  
                  
                     În plus, Comisia observă că derogarea acordată este de natură generală și se aplică „oricărui solicitant cu privire la eliberarea inițială a unui certificat medical clasa 1 care impune OML”. Prin urmare, obiectivul derogării este de a modifica dreptul Uniunii în mod general și de a deschide posibilitatea de a solicita OML unei noi categorii de solicitanți, fără a răspunde nevoilor operaționale specifice ale acestor persoane. De fapt, derogarea abordează problema economică a unei posibile penurii viitoare de piloți în cadrul companiilor aeriene și nu o necesitate operațională urgentă a acestor persoane.
                  
               
                     (11)
                  
                  
                     Deși Comisia recunoaște că problema penuriei de piloți poate fi o problemă sistemică pentru unele state membre, o astfel de justificare este în afara domeniului de aplicare a justificărilor permise în temeiul articolului 71 alineatul (1) din Regulamentul (UE) 2018/1139.
                  
               
                     (12)
                  
                  
                     În plus, Comisia consideră că derogarea nu îndeplinește condiția prevăzută la articolul 71 alineatul (1) litera (b) din Regulamentul (UE) 2018/1139, deoarece nu îndeplinește cerințele de siguranță și nu respectă cerințele esențiale aplicabile din Regulamentul (UE) 2018/1139 și din actul de punere în aplicare relevant, și anume Regulamentul (UE) nr. 1178/2011.
                  
               
                     (13)
                  
                  
                     Punctul MED.B.001(d)1(i) din Regulamentul (UE) nr. 1178/2011 se bazează pe considerația potrivit căreia numai piloții cu experiență (și anume, titularii CPL, MPL și ATPL) ar trebui exceptați de la anumite cerințe medicale, deoarece experiența unui pilot ajută pilotul să răspundă mai bine factorilor de stres generați de condiția sa medicală. Astfel de piloți cu experiență sunt, de asemenea, bine familiarizați cu planificarea zborurilor și, prin urmare, sunt capabili să ia măsurile de siguranță adecvate de îndată ce sunt percepute primele simptome ale stării lor medicale. Astfel de piloți cu experiență pot zbura numai în calitate de copilot sau cu un copilot calificat.
                  
               
                     (14)
                  
                  
                     Pe baza nivelului actual al cunoștințelor medicale, nu se poate garanta un grad suficient de siguranță atunci când un pilot neexperimentat se confruntă cu starea sa medicală, împreună cu o situație stresantă sau neașteptată în timpul zborului. Deși progresul în ceea ce privește cunoștințele medicale poate permite ridicarea restricțiilor privind unele dintre aceste afecțiuni medicale, astfel de decizii ar trebui să fie luate numai ținându-se seama în mod corespunzător de aspectele legate de siguranță pentru fiecare categorie de afecțiuni medicale și în consultare cu medicii aferenți și nu ar trebui să se bazeze pe o derogare unică și generală care nu cuprinde considerații în acest sens. Măsurile de atenuare propuse de Regatul Unit nu modifică această concluzie. De fapt, Regatul Unit nu a propus nicio măsură de atenuare în materie de siguranță în ceea ce privește derogarea, în plus față de evaluarea periodică a riscurilor efectuată în cadrul tuturor examinărilor aeromedicale.
                  
               
                     (15)
                  
                  
                     Drept urmare, nivelul de siguranță este afectat negativ de aplicarea derogării, iar derogarea în discuție nu se conformează obiectivelor generale de siguranță ale Regulamentului (UE) 2018/1139.
                  
               
                     (16)
                  
                  
                     La 29 martie 2017, Regatul Unit a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). În conformitate cu articolul 50 alineatul (3) din TUE, tratatele încetează să se aplice statului care se retrage de la data intrării în vigoare a acordului de retragere sau, în absența unui astfel de acord, după doi ani de la notificare, cu excepția cazului în care Consiliul European, în acord cu statul membru în cauză, hotărăște în unanimitate să prelungească acest termen. Termenul a fost prelungit de două ori, ultima dată prin Decizia (UE) 2019/584 a Consiliului European (3), care a prelungit termenul până la data de 31 octombrie 2019.
                  
               
                     (17)
                  
                  
                     La data de 11 ianuarie 2019, prin Decizia (UE) 2019/274 (4), Consiliul a autorizat semnarea acordului de retragere convenit la nivel de negociatori la 14 noiembrie 2018. Uniunea a confirmat că este pregătită să procedeze rapid la semnarea și încheierea acordului de retragere, în cazul în care acesta este aprobat de Parlamentul Regatului Unit. Partea a patra a acordului de retragere (5) prevede o perioadă de tranziție care începe de la data intrării în vigoare a acordului, pe parcursul căreia dreptul Uniunii va continua să se aplice Regatului Unit și pe teritoriul acestuia conform celor prevăzute în acord.
                  
               
                     (18)
                  
                  
                     În orice caz, prezenta decizie se aplică numai atât timp cât legislația Uniunii se aplică Regatului Unit și pe teritoriul acestuia,
                  
               ADOPTĂ PREZENTA DECIZIE:
         
            Articolul 1
            Derogarea de la cerințele prevăzute la punctul MED.B.001(d)1(i) din anexa IV (partea MED) la Regulamentul (UE) nr. 1178/2011, acordată de Regatul Unit și notificată Comisiei, Agenției Uniunii Europene pentru Siguranța Aviației și celorlalte state membre la 19 octombrie 2018, care permite exceptarea unor noi piloți de la anumite cerințe aeromedicale, nu îndeplinește condițiile prevăzute la articolul 71 alineatul (1) din Regulamentul (UE) 2018/1139.
         
         
            Articolul 2
            Prezenta decizie se adresează Regatului Unit al Marii Britanii și Irlandei de Nord.
         
         
            Adoptată la Bruxelles, 15 octombrie 2019.
            
               
                  Pentru Comisie
               
               Violeta BULC
               
                  Membru al Comisiei
               
            
         
         
            (1)  JO L 212, 22.8.2018, p. 1.
         
            (2)  Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1).
         
            (3)  Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).
         
            (4)  Decizia (UE) 2019/274 a Consiliului din 11 ianuarie 2019 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 47 I, 19.2.2019, p. 1).
         
            (5)  Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO C 144 I, 25.4.2019, p. 1).